b'\n_START_ARTICLE_\nTaigatyt\xc3\xb6nkorento\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nTaigatyt\xc3\xb6nkorento muistuttaa monia muita tyt\xc3\xb6nkorentoja. Se on kuitenkin useimpia muita tyt\xc3\xb6nkorentolajeja pienikokoisempi ja yksi pienimmist\xc3\xa4 sudenkorentolajeista._NEWLINE_Koiraan sinisen takaruumiin toisessa jaokkeessa on musta kuvio, joka muodoltaan muistuttaa \xc3\xa4\xc3\xa4nirautaa. Jaokkeissa 3\xe2\x80\x935 on sauvamaiset mustat kuviot. Naaralla puolestaan on enimm\xc3\xa4kseen vaaleat yhdeks\xc3\xa4s ja kymmenes jaoke. Takaruumiin vatsapuoli on v\xc3\xa4ritykselt\xc3\xa4\xc3\xa4n pitk\xc3\xa4lti musta._NEWLINE_Taigatyt\xc3\xb6nkorennon takaruumiin pituus on 20\xe2\x80\x9326 mm ja takasiiven pituus 15\xe2\x80\x9320 mm.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nTaigatyt\xc3\xb6nkorento el\xc3\xa4\xc3\xa4 soilla ja varsinkin nevan ymp\xc3\xa4r\xc3\xb6imill\xc3\xa4 suolammilla sek\xc3\xa4 puhtaissa puroissa ja joissa. Lajin elinalue keskittyy pohjoiseen. Levinneisyysalue k\xc3\xa4sitt\xc3\xa4\xc3\xa4 Norjan, Ruotsin, Suomen, Baltian ja Pohjois-Ven\xc3\xa4j\xc3\xa4n Siperian it\xc3\xa4osiin asti. Suomessa laji on jokseenkin yleinen mutta esiintyy osin paikallisesti ja useimmiten melko v\xc3\xa4h\xc3\xa4isiss\xc3\xa4 m\xc3\xa4\xc3\xa4rin. Lajia tavataan l\xc3\xa4hes koko Suomessa, mutta havaintoja Ahvenenmaalta ei juuri tunneta.\n_START_SECTION_\nElintavat\n_START_PARAGRAPH_\nTaigatyt\xc3\xb6nkorennon lentoaika on touko-kes\xc3\xa4kuun vaihteesta elokuun loppupuolelle. P\xc3\xa4\xc3\xa4lentoaika on kes\xc3\xa4kuun puoliv\xc3\xa4list\xc3\xa4 hein\xc3\xa4kuun loppupuolelle. Laji on erityisen herkk\xc3\xa4 tuulelle eik\xc3\xa4 mielell\xc3\xa4\xc3\xa4n lenn\xc3\xa4 veden yll\xc3\xa4.'